রাঙ্গামাটি, ৮ জুলাই (শীর্ষ নিউজ ডটকম): রাঙ্গামাটির কাপ্তাইয়ে সরকারি সংরক্ষিত বনের কাঠ পাচারকাকালে বনরক্ষী ও পাচারকারীদের বন্দুক যুদ্ধে ২ জন গুলিবিদ্ধ হয়েছে। বৃহস্পতিবার রাতে রিজার্ভ ফরেস্ট এলাকার লঙ্কার মুখ আগাপাড়ায় কাঠ পাচার করাকে কেন্দ্র করে এ ঘটনা ঘটে। আহতরা হলো- হাসুই  খই মারমা (২৬) ও উহা মং মারমা (১৮)। রাত ১২টার দিকে আহতদের স্থানীয় মিশন হাসপাতালে ভর্তি করা হয়। অবস্থার অবনতি হলে আজ তাদেরকে চট্টগ্রাম মেডিকেল কলেজ হাসপাতালে ভর্তি করা হয়েছে।  কাপ্তাই কর্ণফুলী রেঞ্জের রেঞ্জ কর্মকর্তা ভজমোহন রাজবংশী জানান, বৃহস্পতিবার রাতে কাঠ পাচারকারী সিন্ডিকেট সদস্যরা দলবদ্ধ হয়ে বন বিভাগের বাগান থেকে কাঠ কেটে পাচারের প্রস্তুতি নেয়। খবর পেয়ে কর্ণফুলী রেঞ্জের দায়িত্বরত কর্মকর্তারা দ্রুত অভিযান চালায়। এ সময় পাচারকারীরা বন বিভাগের সদস্যদের ধাওয়া করে এবং গুলিবর্ষণ করে। এক পর্যায়ে বন বিভাগের  পক্ষ থেকে পাল্টা গুলি ছুড়লে ২ কাঠ পাচারকারী গুলিবিদ্ধ হয়। তাদের বিরুদ্ধে কাঠপাচারের মামলা রয়েছে বলে তিনি জানান।  তবে আহত হাসুই খই মারমা ও উহা মং মারমা দাবি করেছেন, তারা লংকারমুখ ছংড়াছড়ি ৬নং ওয়ার্ডের বাসিন্দা। ওই এলাকায় তাদের জুম চাষ রয়েছে। রাতে তারা জুমের ফসল হাতি এবং জীবজন্তুর হাত থেকে রক্ষা করতে পাহারা দিচ্ছিল। বন বিভাগের কিছু অসাধু কর্মকর্তা-কর্মচারী ওই দিন টাকার বিনিময়ে পাচারকারীদের এক গ্রুপকে কাঠ পাচারের অনুমতি দেয়। কিন্তু দুটি গ্রুপ একসাথে কাঠ পাচার করতে গেলে বন বিভাগের সাথে চুক্তির মতবিরোধ  ঘটে। এ সময় তারা কাঠ পাচারকারী অপর পক্ষকে গুলি করে সরিয়ে দেয়ার চেষ্টা করলে তারা গুলিবিদ্ধ হয়।  (শীর্ষ নিউজ ডটকম/প্রতিনিধি/ওআর/শাসি/আরআর/১৯.৫৯ ঘ.)